### Beslutning

Godkendt med Økonomiudvalgets bemærkninger.

### Sagsfremstilling

## Resume og sagens baggrund

Kommunalbestyrelsen besluttede den 25. januar 2022, at der skal oprettes en borgerrådgiverfunktion, jf. den kommunale styrelseslov § 65e. Plan- og Boligstyrelsen har den 16. februar 2022 givet endeligt tilsagn om et tilskud på 2.346.000 kr. i projektperioden. Med nærværende sag skal Kommunalbestyrelsen tage stilling til de overordnede rammer, og den funktionsbeskrivelse, der skal gælde for borgerrådgiveren.

## Indstillinger

Direktøren indstiller, at

1. der opslås en stilling som borgerrådgiver i overensstemmelse med vedlagte funktionsbeskrivelse,
2. administrationen bemyndiges til at gennemføre ansættelsesprocessen, idet ansættelseskompetencen forbliver hos Kommunalbestyrelsen

## Behandling

Økonomiudvalget, Kommunalbestyrelsen

## Sagsfremstilling

I henhold til de gældende regler og retningslinjer fra Bolig- og Planstyrelsen om økonomisk tilskud til en borgerrådgiver, er kommunen forpligtet til at sikre at

* Borgerrådgiveren er formelt uafhængig af den kommunale forvaltning, og borgerrådgiverfunktionen skal derfor oprettes eller være etableret efter § 65 e i lov om kommunernes styrelse.

* Borgerrådgiveren har en fagligt relevant uddannelse, der understøtter borgerrådgiverens evne til at værne om borgerens retssikkerhed, f.eks. som jurist eller socialrådgiver.

* Borgerrådgiveren varetager opgaver både vedrørende rådgivning og vejledning af borgerne og vedrørende tilsyn med kommunens administration.

* Borgerrådgiveren som led i tilsynet med kommunens administration udarbejder en årlig rapport til kommunalbestyrelsen og komme med anbefalinger om de skridt, som borgerrådgiverens konstateringer måtte give anledning til.
* Borgerrådgiveren som led i tilsynet med kommunens administration foretager generelle undersøgelser, stikprøver eller udtagelse af bestemte sagskategorier til gennemgang.

I forlængelse af ovenstående forpligtelse og i overensstemmelse med styrelsesloven § 65e   har administrationen udarbejdet forslag til funktionsbeskrivelse, jf. vedlagte bilag 1, idet hovepunkterne er beskrevet nedenfor.

Hovedformålet med at ansætte en uvildig borgerrådgiver er generelt at højne borgernes retssikkerhed, styrke dialogen mellem borgerne og kommunen samt hjælpe borgerne gennem det kommunale system og sikre, at de bliver hørt.

Administrationen foreslår, at alle dele af den kommunale organisation omfattes, og at borgerrådgiverens opgaver bliver, at:

1. Rådgive og vejlede borgerne samt lette vejen ind i kommunen og om nødvendigt fungere som bindeled til organisationen.
2. Sikre, at borgerne føler sig hørt i sager, hvor borgeren ikke finder
   kommunens sagsbehandling tilfredsstillende.
3. Vejlede borgere om klagemuligheder indenfor det offentlige system samt
   rettigheder i forbindelse med sagsbehandlingen.
4. Bistå borgerne der ønsker at klage over kommunens sagsbehandling, den
   personlige betjening eller kommunens måde at varetage praktiske opgaver
   på.
5. Bidrage til borgernes forståelse af kommunens afgørelser.
6. Alexander Madsen sager op på eget initiativ, hvis borgerrådgiveren bliver opmærksom
   på forhold, der giver anledning til nærmere undersøgelse.
7. Indgå i en generel dialog og rådgivning af den kommunale organisation om god sagsbehandling og komme med forslag til forbedringer, varetage undervisning af organisationen mv.
8. Udarbejde en årlig afrapporteringer til Kommunalbestyrelsen.
9. Varetage kommunens whistleblowerordning

I den vedlagte funktionsbeskrivelse er der en uddybning af ovenstående punkter, idet følgende fremhæves:

Det foreslås, at borgerrådgiveren som led i kravet om at der skal føres tilsyn med kommunens administration, skal kunne optage sager på eget initiativ, eksempelvis undersøgelser af specifikke afdelingers håndtering af borgersamtaler, udarbejdelse af afgørelser mv. Borgerrådgiveren får en unik mulighed for et tværgående indblik i organisationen, som borgerrådgiveren bør gives en direkte adgang til at handle på i form af en initiativret.

I langt de fleste kommuner, der har en borgerrådgiverfunktion er det borgerrådgiveren, som varetager overtage den obligatoriske whistleblower ordning. Selvom whistleblowerordningen ikke er rette mod borgerne men en mulighed for de ansatte, forekommer det naturligt at den varetages af borgerrådgiveren. Det skyldes at denne har de juridiske kompetencer og den krævede uafhængighed. Det foreslås derfor at opsige kontrakten med Richard Koch , som varetager ordningen for kommunen i dag,  og overgive den til borgerrådgiveren når det bliver muligt.

Det er administrationens anbefaling at borgerådgiveren har en juridisk eller socialrågiver  mæssig baggrund eller tilsvarende kompetencer. Det er erfaringerne fra tidligere og fra andre kommuner at udkommet og successen med en borgerrådgiverfunktion er meget personafhængig. Borgerrådgiveren skal blandt andet evne balancen mellem at være en uafhængig funktion og en konstruktiv samarbejdspartner for organisationen. Ansættelses udvalget skal derfor have et særlig øje for kandidaternes personlige kvalifikationer.

Administrationen vurderer afslutningsvist, at borgerrådgiveren skal ansættes af Kommunalbestyrelsen og i administrativt henseende være tilknyttet Kommunaldirektøren. Et administrativt ophæng under kommunaldirektøren vil desuden medvirke til at sikre, at borgerrådgiveren ikke bliver en fuldstændig isoleret funktion i arbejdsmæssig henseende.

Det forslås, at borgerådgiveren fysisk får kontor på rådhuset, således at der er en naturlig omgang og samarbejde med organisationen og sparring med kommunens jurister.

Efter gennemførelse af ansættelsesprocessen vil der blive fremlagt en ansættelsessag for Kommunalbestyrelsen.

Da borgerådgiverfunktionen skal fremgå af styrelsesvedtægten vil der tillige blive fremlagt en sag om ændring af styrelsesvedtægten.

## Økonomiske konsekvenser

Ingen ud over de i sagen af 25. januar beskrevne.

### Sagens forløb

23-03-2022 Økonomiudvalget
Anbefales, med sproglige tilpasninger i funktionsbeskrivelsen der tilrettes inden sagen forelægges for Kommunalbestyrelsen og den bemærkning, at whistleblowerordningen udgår af borgerrådgiverens opgaver, og at der i ansættelsesudvalget er mulighed for at repræsentanter for Økonomiudvalget kan deltage.